**Všeobecne záväzné nariadenie obce Nové Sady č. 29/2014**

**o hospodárení a nakladaní s majetkom obce**

Obecné zastupiteľstvo v Nových Sadoch pri výkone svojej samosprávnej pôsobnosti v súlade s § 6 a § 11, ods. 4, písm.g. zákona č. 369/1990 Zb. o obecnom zriadení v znení neskorších zmien a doplnkov a v súlade s § 9 ods. 1 zákona č. 138/1991 Zb. o majetku obcí v znení neskorších zmien a doplnkov

v y d á v a  toto

všeobecne záväzne nariadenie o hospodárení a nakladaní s majetkom

Obce Nové Sady

**Časť 1**

**Úvodné ustanovenia**

**§ 1**

**Základné ustanovenie**

Toto všeobecne záväzné nariadenie sa vzťahuje:

1. na hospodárenie a nakladanie s majetkom vo vlastníctve obce
2. na nehnuteľný a hnuteľný majetok vo vlastníctve obce, s ktorým obec nakladá vo vlastnom mene, na vlastný účet a na vlastné náklady,
3. na nehnuteľný a hnuteľný majetok vo vlastníctve obce, zverený do správy správcu.

**§ 2**

**Predmet úpravy**

1. Toto všeobecne záväzné nariadenie upravuje:
2. práva a povinnosti obce a ich orgánov pri hospodárení a nakladaní s majetkom vo vlastníctve obce
3. práva a povinnosti správcu pri hospodárení s majetkom vo vlastníctve obce zvereným mu do správy
4. spôsob a podmienky nadobudnutia nehnuteľných a hnuteľných vecí do majetku obce
5. spôsob a podmienky zverenia a odňatia majetku obce do správy správcu
6. spôsob a podmienky prevodu a zámeny správy majetku obce medzi správcami
7. spôsob a podmienky prevodu vlastníctva majetku obce na právnické a fyzické osoby
8. spôsob a podmienky a postup pri prenechaní majetku obce do dočasného užívania inými právnickými a fyzickými osobami
9. podmienky nakladania s pohľadávkami a záväzkami obce, podmienky nakladania s  cennými papiermi,
10. úkony hospodárenia s majetkom obce, ktoré podliehajú schváleniu obecným zastupiteľstvom.
11. Toto VZN sa nevzťahuje na postup pri predaji a prenájme bytov vo vlastníctve obce podľa osobitného zákona (zákon č. 182/1993 Z.z. o vlastníctve bytov a nebytových priestorov v znení neskorších zmien a doplnkov) a zákona č. 443/2010 Z.z. v platnom znení.

**§ 3**

**Základné pojmy**

1. Majetok obce tvoria nehnuteľné veci a hnuteľné veci vrátane finančných prostriedkov, ako aj iné majetkové práva, ktoré sú vo vlastníctve obce podľa zákona čs. 138/1991 Zb. o majetku obcí v znení neskorších zmien a doplnkov, alebo ktoré nadobudne obce do vlastníctva prechodom z majetku Slovenskej republiky na základe zákona č. 138/1991 Zb. v platnom znení, alebo podľa osobitného predpisu, alebo vlastnou činnosťou.
2. Správcom majetku obce sa rozumie rozpočtová organizácia alebo príspevková organizácia zriadená obcou podľa osobitného predpisu, ktorej bol konkrétny a vymedzený majetok obce zverený do správy, aby s ním riadne hospodárila.
3. Správa majetku je súhrn oprávnení a povinností správcu k tej časti majetku, ktorú mu obec zverila do správy alebo ktorú správca nadobudol vlastnou činnosťou
4. Zámer nakladať s akoukoľvek nehnuteľnou vecou a s hnuteľnou vecou vyjadruje úmysel obce previesť vlastníctvo veci alebo prenajať vec v majetku obce spôsobom schváleným obecným zastupiteľstvom, ktorý môže byť zmenený. Zámer nakladať s vecou nemožno pokladať za schválenie prevodu alebo prenájmu veci vo vzťahu ku konkrétnej tretej osobe a za konkrétnych podmienok v zmysle osobitného zákona a tohto VZN.
5. Prevodom vlastníctva majetku obce sa rozumie najmä uzatvorenie kúpnej zmluvy alebo zámennej zmluvy, ktoré musia mať vždy písomnú formu a zákonom predpísané náležitosti.
6. Dočasným užívaním majetku obce sa rozumie uzatvorenie nájomnej zmluvy alebo zmluvy o výpožičke, ktoré musia mať vždy písomnú formu a zákonom predpísané náležitosti.
7. Prebytočný majetok obce je majetok, ktorý neslúži a ani nebude v budúcnosti slúžiť obci alebo obecným organizáciám na plnenie úloh v rámci predmetu ich činnosti alebo v súvislosti s ňou.
8. Neupotrebiteľný majetok obce je majetok, ktorý pre svoje úplné opotrebovanie, poškodenie, zastaranosť alebo nehospodárnosť v prevádzke nemôže slúžiť svojmu účelu. Za neupotrebiteľný majetok sa považujú aj budovy a stavby, ktoré nemožno premiestniť, a ktoré je potrebné odstrániť v dôsledku plánovanej výstavby, prestavby, rozšírenie objektu alebo rozhodnutia stavebného úradu.
9. Hodnotou majetku obce sa rozumie v prípade, ak ide o zámer vec previesť, tak všeobecná hodnota majetku, stanovená podľa osobitného predpisu (znalecký posudok) a v prípade zámeru vec prenajať obvyklé nájomné v čase a mieste na rovnaký účel, ako bol dohodnutý.

**§ 4**

**Zásady hospodárenia a nakladania s majetkom obce**

1. Obec je povinná hospodáriť so svojim majetkom v prospech rozvoja obce a jej občanov a ochrany a tvorby životného prostredia.
2. Majetok obce sa má zveľaďovať, chrániť a zhodnocovať a podľa možností vo svojej celkovej hodnote zásadne nezmenšený zachovať. Za týmto účelom sú predovšetkým orgány obce – starosta, obecné zastupiteľstvo a správcovia povinní najmä:
3. udržiavať a užívať majetok obce,
4. chrániť majetok obce pred poškodením, zničením, stratou alebo zneužitím
5. používať všetky právne prostriedky na ochranu majetku obce vrátane včasného uplatňovania svojich práv alebo oprávnených záujmov pred príslušnými orgánmi,
6. viesť majetok obce v predpísanej evidencii a účtovníctve podľa osobitného predpisu,
7. vykonávať inventarizáciu majetku obce a záväzkov podľa osobitných predpisov
8. poistiť majetok obce.

**§ 5**

**Osobitné ustanovenia**

1. Podmienky hospodárenia s majetkom obce, ku ktorému vykonáva činnosti obdobné správe iná právnická osoba ako správca, sa upravia v príslušnej zmluve.
2. Hospodárenie s majetkom obce, ktorý nie je vo výlučnom vlastníctve obce, ale je v spoluvlastníctve obce s inou fyzickou alebo právnickou osobou, bude upravené osobitnou dohodou o spôsobe hospodárenia uzatvorenou medzi obcou a treťou osobou ako spoluvlastníkom.

**Časť 2**

**Správa majetku obce**

**§ 6**

**Správca**

1. Obec môže hospodáriť so svojim majetkom prostredníctvom správcu majetku obce.
2. Za účelom správy majetku môže obec zriadiť svoju rozpočtovú alebo príspevkovú organizáciu podľa osobitného predpisu.
3. Správca ako subjekt hospodárenia s majetkom obce je oprávnený a povinný majetok obce držať, užívať na plnenie úloh v rámci predmetu činnosti alebo v súvislosti s ním, brať z neho úžitky a nakladať s ním v súlade s osobitným zákonom a týmto VZN.
4. Správca nemôže nadobudnúť majetok do svojho vlastníctva. Majetok, ktorý správca nadobúda, je vlastníctvom obce.
5. Správca vykonáva právne úkony pri správe majetku obce v mene obce. Správca koná v mene obce pred súdmi a inými orgánmi vo veciach, ktoré sa týkajú majetku obce, ktorý spravuje..
6. Obec o zriadení správcu, zverení majetku obce do správy správcovi alebo o odňatí správy majetku obce správcovi rozhoduje uznesením obecného zastupiteľstva

**§ 7**

**Zverenie majetku obce do správy správcu**

1. Správa majetku obce vzniká
2. zverením majetku obce do správy správcu
3. prevodom správy majetku
4. nadobudnutím majetku do vlastníctva obce vlastnou činnosťou správcu
5. Majetok obce zverený do správy určí obec pri zriadení správcu v zriaďovacej listine. Obec môže v súlade s týmto VZN správcovi zveriť do správy ďalší majetok obce alebo odňať správu majetku obce, pričom na uvedené úkony je potrebný súhlas obecného zastupiteľstva.

**§ 8**

**Zmluva o odovzdaní a prevzatí do správy**

1. Zverenie majetku obce do správy sa vykonáva výlučne písomnou formou a to zmluvou o odovzdaní a prevzatí majetku obce do správy alebo zmluvou o prevode správy alebo zmluvou o zámene správy.
2. Zmluva o odovzdaní a prevzatí majetku obce do správy, zmluva o prevode správy a zmluva o zámene správy okrem všeobecných náležitostí obsahuje:
3. určenie zvereného majetku obce
4. účel jeho využitia
5. hodnotu zvereného majetku obce podľa údajov účtovnej evidencie
6. práva a záväzky súvisiace so zvereným majetkom obce
7. spôsob usporiadania schodku hospodárenia zvereného majetku obce
8. deň prevodu.
9. Správca ako preberajúci je povinný poskytovať obci a jej zamestnancom pri príprave protokolu o zverení majetku obce do správy potrebnú súčinnosť.
10. Obec podá návrh na záznam práva vyplývajúceho zo správy zvereného majetku obce do katastra nehnuteľností.
11. Na zriadenie záložného práva k majetku obce alebo na jeho iné zaťaženie správcom je potrebný súhlas obecného zastupiteľstva.

**§ 9**

**Zánik správy a podmienky odňatia správy majetku obce**

1. Správa majetku obce zvereného správcovi zaniká:
2. dňom prevodu alebo prechodu vlastníckeho práva majetku obce na inú osobu,
3. zrušením, zlúčením, rozdelením, splynutím správcu na základe uznesenia obecného zastupiteľstva,
4. prevodom alebo zámenou správy majetku obce,
5. odňatím majetku obce zvereného do správy správcu
6. Zánik správy majetku obce sa v súlade s rozhodnutím obecného zastupiteľstva vykoná písomnou zmluvnou formou o odňatí správy majetku obce.

**Časť 3**

**Prevody majetku obce**

**§ 10**

**Prebytočný a neupotrebiteľný majetok obce**

1. Prebytočný a neupotrebiteľný je majetok obce, pri ktorom je zrejmé, že oň nemá záujem iná fyzická alebo právnická osoba. Tento sa v súlade s rozhodnutím starostu obce fyzicky zlikviduje a účtovne usporiada.
2. Prevod vlastníctva prebytočného alebo neupotrebiteľného majetku obce sa uskutoční vždy písomnou formou na inú fyzickú alebo právnickú osobu v súlade s týmto VZN.
3. Správca je oprávnený v zmysle ods. 1 a 2 tohto paragrafu nakladať len s hnuteľným prebytočným a neupotrebiteľným majetkom obce, ktorého zostatková hodnota nepresiahne jednotkovú cenu 34,- €/ks.

**§ 11**

**Zmluvné prevody vlastníctva majetku obce**

1. Zmluvný prevod majetku obce sa vykonáva:
2. obchodnou verejnou súťažou
3. dobrovoľnou dražbou
4. priamym predajom najmenej za cenu vo výške všeobecnej hodnoty majetku stanovenej podľa osobitného predpisu
5. Bezodplatný prevod nehnuteľného majetku obce je neprípustný.

**§ 12**

**Zámer prevodu majetku obce**

1. Obec zverejní zámer predať svoj majetok a jeho spôsob
2. na úradnej tabuli obce
3. na internetovej stránke obce
4. v regionálnej tlači

**§ 13**

**Obchodná verejná súťaž pri prevode a prenájme majetku obce, dražba**

1. Pri zámere obce predať majetok formou obchodnej verejnej súťaže alebo dražby musí oznámenie obce o zámere prevodu v regionálnej tlači obsahovať aj:
2. miesto, kde sú zverejnené podmienky obchodnej verejnej súťaže alebo dražby,
3. čas a kontaktnú osobu, u ktorej si záujemca môže vyzdvihnúť podmienky obchodnej verejnej súťaže alebo dražby.
4. Podmienky obchodnej verejnej súťaže uverejní obce minimálne na 15 dní pred uzávierkou na podávanie návrhov do obchodnej verejnej súťaže.
5. Povinné náležitosti podmienok obchodnej verejnej súťaže (OVS):
6. vymedzenie predmetu,
7. zásady obsahu zmluvy, na ktorých navrhovateľ trvá,
8. spôsob podávania návrhov
9. lehota na podanie návrhov – dátum, hodina, minúta
10. lehota na oznámenie víťazného návrhu
11. fakultatívne náležitosti podmienok OVS:
12. nemusí byť vypracovaný znalecký posudok, ale je vhodné ho vypracovať
13. minimálny akceptovateľný návrh kúpnej ceny (nemusí byť vyšší ako hodnota zistená znaleckým posudkom),
14. vyhradenie si práva zrušiť súťaž,
15. rozsah, v akom sa navrhovateľ môže odchýliť od podmienok súťaže,
16. či má navrhovateľ nárok na úhradu nákladov spojených s účasťou na OVS,
17. či má navrhovateľ právo návrh odvolať po uplynutí lehoty určenej na predkladanie návrhov,
18. či nie je vylúčená možnosť opraviť chybu, ktorá vznikla pri vyhotovovaní návrhu,
19. či a ak áno, tak za akých podmienok je možné návrh meniť alebo dopĺňať,
20. spôsob oznámenia vybratého návrhu
21. či je vyhlasovateľ oprávnený odmietnuť všetky predložené návrhy,
22. vzor súťažného návrhu zmluvy
23. Do súťaže nemožno zahrnúť návrh, ktorý bol predložený po lehote- dôsledne vyznačovať prijatie (dátum, hodinu, minútu),
24. Vyhlasovateľ je povinný prijať návrh, ktorý sa vybral spôsobom, ktorý určili podmienky OVS pre výber najvhodnejšieho návrhu
25. Vyhlasovateľ je povinný upovedomiť neúspešných účastníkov súťaže.
26. Na prevod majetku obce dražbou sa vzťahuje osobitný zákon.(zák.č.527/2002 Z.z. o dobrovoľných dražbách a o doplnení zák. SNR č.323/1992 Zb. –Notársky poriadok v platnom znení).

**§ 14**

**Priamy predaj majetku obce**

1. Obec zverejní zámer predať svoj majetok priamym predajom najmenej na 15 dní a zároveň zverejní lehotu a miesto na doručenie cenových ponúk záujemcov.
2. Nehnuteľnosť, ktorá je predmetom prevodu formou priameho predaja musí byť jednoznačne identifikovaná tak, aby nebola zameniteľná s inou nehnuteľnosťou, a to minimálne v rozsahu údajom zapísaných v katastri nehnuteľností.
3. Musí byť vypracovaný znalecký posudok. Stanovenie všeobecnej hodnoty majetku obce pri priamom predaji nesmie byť v deň schválenia prevodu obecným zastupiteľstvom staršie ako šesť mesiacov.
4. Obec na takýto predaj stanoví vlastné kritéria. Nie je zákonom stanovená povinnosť obce odpredať majetok záujemcovi s najvyššou cenovou ponukou.
5. Obec nemôže previesť vlastníctvo svojho majetku priamym predajom, ak všeobecná hodnota majetku stanovená podľa osobitného predpisu (znaleckým posudkom) presiahne sumu 40 000,-€.
6. Obec nemôže previesť vlastníctvo svojho majetku priamym predajom na fyzickú osobu, ktorá je v obci:
7. starostom obce,
8. poslancom obecného zastupiteľstva,
9. štatutárnym orgánom alebo členom štatutárneho orgánu právnickej osoby zriadenej alebo založenej obcou,
10. zamestnancom obce,
11. hlavným kontrolórom obce
12. blízkou osobou osôb uvedených v písmenách a) až e) (blízka osoba- príbuzný v priamom rade, súrodenec a manžel, iné osoby v pomere rodinnom alebo obdobnom sa pokladajú za osoby sebe navzájom blízke, ak by ujmu, ktorú utrpela jedna z nich, druhá dôvodne pociťovala ako vlastnú ujmu -§116OZ)
13. Obec nemôže previesť vlastníctvo svojho majetku priamym predajom na právnickú osobu, v ktorej zakladateľom, vlastníkom obchodného podielu, štatutárnym orgánom alebo členom štatutárneho orgánu, členom riadiaceho, výkonného alebo dozorného orgánu je
14. starosta obce,
15. poslanec obecného zastupiteľstva,
16. štatutárny orgán alebo člen štatutárneho orgánu právnickej osoby zriadenej alebo založenej obcou,
17. zamestnanec obce,
18. hlavný kontrolór obce
19. blízka osoba osôb uvedených v písmenách a) až e).

Uvedené neplatí, ak ide o právnickú osobu, ktorej zakladateľom je obec, alebo v ktorej

má obec obchodný podiel.

**§ 15**

**Vylučujúce ustanovenie**

Obec nepostupuje podľa § 11 až 14 tohto VZN pri prevode majetku obce a to:

1. prevod nehnuteľného majetku, ktorý je obec povinná previesť podľa zák.č. 182/1993 Z.z. v znení neskorších predpisov o vlastníctve bytov a nebytových priestorov (byty, pozemky pod bytovými domami, priľahlé pozemky), alebo ktorým sa realizuje právo na prednostný prevod podľa tohto zákona (nebytový priestor) – účel: odstránenie rozporov medzi zákonom o majetku obcí a zákonom č. 182/1993 Z.z..
2. pozemku zastavaného stavbou vo vlastníctve nadobúdateľa vrátane priľahlej plochy, ktorá svojím umiestnením a využitím tvorí neoddeliteľný celok so stavbou,
3. podielu majetku obce, ktorým sa realizuje zákonné predkupné právo,
4. hnuteľnej veci, ktorej zostatková cena je nižšia ako 3 500,- €.
5. v prípadoch hodných osobitného zreteľa.

Výnimky uvedené pod č.1-4 znamenajú, že v týchto prípadoch:

* nie je potrebné použiť zákonné spôsoby prevodu majetku obce v zmysle zákona o majetku obcí,
* neschvaľuje a nezverejňuje sa zámer nakladania s vecou

**§ 16**

**Prípady hodné osobitného zreteľa**

1. Obecné zastupiteľstvo môže mimo postupu ustanoveného podľa tohto VZN (§10 – 14) rozhodnúť o prevode majetku z vlastníctve obce ako o prípade hodného osobitného zreteľa a to trojpätinovou väčšinou všetkých poslancov.
2. Zámer previesť majetok týmto spôsobom je obec povinná zverejniť najmenej 15 dní pred schvaľovaním prevodu obecným zastupiteľstvom na svojej úradnej tabuli a na svojej internetovej stránke, pričom tento zámer musí byť zverejnený počas celej tejto doby.
3. Osobitný zreteľ musí byť v zámere a v konečnom schválení prevodu obecným zastupiteľstvom zdôvodnený.
4. Za prípady hodné osobitného zreteľa sa v zmysle § 9a, zákona č. 138/1991 Zb. v platnom znení považujú:
5. zámena nehnuteľností
6. prevod nehnuteľností vo verejnom záujme
7. prevod nehnuteľností zo zákona ( napr. rozhodnutím súdu, pozemkového úradu)
8. prevody nehnuteľností do výmery 300 m2,
9. ak obec ponúkne na predaj nehnuteľnosť, o ktorú nikto neprejaví záujem ani 12 mesiacov od jeho zverejnenia,
10. ak poloha pozemku je taká, že prístup k nej nie možný,
11. ak žiadateľ požiada o priľahlú plochu okolo stavby, ktorá je v jeho súkromnom vlastníctve, ak je aj pozemok pod stavbou v súkromnom vlastníctve žiadateľa.

**Časť 4**

**Dočasné užívanie majetku obce**

**§ 17**

**Zámer dočasného užívania majetku obce**

1. Obec zverejní zámer prenajať svoj majetok:
2. na úradnej tabuli obce
3. na internetovej stránke obce
4. v regionálnej tlači

**§ 18**

**Dočasné užívanie majetku obce inými právnickými alebo fyzickými osobami**

1. Dočasným užívaním majetku obce inými právnickými alebo fyzickými osobami sa rozumie prenájom alebo výpožička majetku obce.
2. Obec alebo správca môžu prenechať zmluvou o nájme alebo zmluvou o výpožičke iným právnickým alebo fyzickým osobám majetok obce.
3. Zmluvy o nájme a zmluvy o výpožičke je oprávnený za obec uzatvoriť starosta obce a za správcu jeho štatutárny zástupca.
4. Školy a školské zariadenia s právnou subjektivitou sú povinné predložiť návrh zmluvy o nájme alebo výpožičke stavieb školských budov a miestností ako aj priľahlých priestorov školy a školského zariadenia na schválenie orgánom obce spôsobom ustanoveným týmto VZN. Zmluvy o nájme alebo výpožičke školských budov a miestností ako aj priľahlých priestorov školy a školského zariadenia na dobu určitú v prípade jednorazovej akcie kratšej ako 3 dni v kalendárnom mesiaci s tým istým nájomcom schvaľuje riaditeľ školy.
5. Výšku nájomného určí obecné zastupiteľstvo v prípadoch, kedy rozhoduje o nájmoch v zmysle tohto VZN obecné zastupiteľstvo, starosta v prípadoch, kedy je uzatvorenie nájmov vo výlučnej právomoci starostu obce.

**§ 19**

**Dlhodobý prenájom nebytových priestorov**

1. Obec je povinná prenechať majetok obce do nájmu najmenej za také nájomné, za aké sa v tom čase a na tom mieste obvykle prenechávajú do nájmu na dohodnutý účel rovnaké alebo porovnateľné nehnuteľnosti, s výnimkou ustanovenou zákonom alebo týmto VZN.
2. Dlhodobý nájom nebytových priestorov v zmysle zákona č.116/1990 Zb. o nájme a podnájme nebytových priestorov v znení neskorších predpisov sa uskutočňuje na základe písomnej žiadosti záujemcu o nebytové priestory, ktorá obsahuje plánovaný účel využitia.
3. Správca nebytových priestorov zrealizuje obhliadku za účasti záujemcu (záujemcov).
4. V prípade potvrdenia záujmu o dlhodobý prenájom nebytových priestorov predloží poverený pracovník obce obecného zastupiteľstvu žiadosť záujemcu s dôvodovou správou na schválenie.
5. Po schválení obecným zastupiteľstvom poverený pracovník obce vypracuje nájomnú zmluvu v zmysle platných predpisov.
6. Prenajímateľ odovzdá nájomcovi nebytové priestory fyzicky.
7. Obec je povinná pri dohode o výške nájomného za užívanie nebytového priestoru nájomcovi stanoviť povinnosť, že nájomca nemôže nebytový priestor prenajať tretej osobe.
8. Obecné zastupiteľstvo môže poskytnúť dlhodobý nájom nebytových priestorov pre uspokojovanie kultúrnych, spoločenských a športových potrieb občanov bezplatne s výnimkou podnikateľských subjektov.

**§ 20**

**Krátkodobý prenájom nebytových priestorov a výpožička hnuteľného majetku**

1. Priamy  krátkodobý prenájom nebytových priestorov a ostatného hnuteľného majetku Obce Nové Sady nepodlieha schváleniu obecným zastupiteľstvom.
2. Pre uspokojovanie kultúrnych, spoločenských a športových potrieb občanov, na organizovanie verejnoprospešných podujatí, schôdzkovej činnosti politických strán a hnutí, ako aj ďalších činností právnických a fyzických osôb môže obec poskytnúť do krátkodobého nájmu:

* Zasadačku v objekte Obecného úradu v Nových Sadoch
* Priestory v objekte Kaštieľa v Nových Sadoch

1. Nájomné za krátkodobý prenájom nebytových priestorov a výška poplatkov za výpožičku hnuteľného majetku sú uvedené v sadzobníku cien.
2. Spoločenské organizácie v obci môžu zasadačku Obecného úradu použiť na schôdzkovú činnosť bezplatne

**§ 21**

**Vylučujúce ustanovenie**

Obec nie je povinná primerane uplatniť ustanovenia §§ 17 až 19 tohto VZN pri prenechávaní majetku obce do nájmu v týchto prípadoch

1. Hnuteľnej veci vo vlastníctve obce, ktorej zostatková cena je nižšia ako 3 500,-€
2. Nájmu majetku obce, ktorého trvanie s tým istým nájomcom neprekročí desať dní v kalendárnom mesiaci – nesčitujú sa hodiny nájmu, zmluva môže byť uzatvorená na dlhšie obdobie, ale vždy maximálne na desať dní v mesiaci,
3. Pri nájmoch majetku obce z dôvodu hodného osobitného zreteľa, o ktorých obecné zastupiteľstvo rozhodne trojpätinovou väčšinou všetkých poslancov, pričom osobitný zreteľ musí byť zdôvodnený, zámer prenajať majetok týmto spôsobom je obec povinná zverejniť najmenej 15 dní pred schvaľovaním nájmu obecným zastupiteľstvom na svojej úradnej tabuli a na svojej internetovej stránke, ak ju má obec zriadenú, pričom tento zámer musí byť zverejnený počas celej tejto doby

**Časť 5**

**Pohľadávky obce**

**§ 22**

**Nakladanie s nedaňovými pohľadávkami**

1. Obec alebo správca sú povinní pri nakladaní s majetkovými právami starať sa o to, aby všetky povinnosti dlžníka, najmä peňažné záväzky boli riadne a včas splnené, prípadne, aby sa pohľadávka včas uplatnila na príslušných orgánoch.
2. Starosta obce alebo štatutárny zástupca správcu môže dlžníkovi povoliť primerané splátky alebo povoliť odklad splátok dlhu dlžníkom písomne uznaného čo do dôvodu a výšky, prípadne priznaného právoplatným rozhodnutím súdu alebo iného orgánu, ak dlžník bez svojho zavinenia nemôže dlh alebo splátku včas zaplatiť. Splátky sa môžu povoliť len ak je súčasne dohodnutá podmienka, že v prípade neuhradenia niektorej splátky sa celá pohľadávka stane splatnou, a že v prípade zlepšenia zárobkových a majetkových pomerov dlžníka sa dohoda o povolení splátok, resp. o odklade splátok dlhu ruší.

**§ 23**

**Daňové pohľadávky a cenné papiere**

1. Konanie vo veci odpustenia daňových nedoplatkov upravujú osobitné právne predpisy.
2. Pri odpísaní daňového nedoplatku a daňovej pohľadávky sa postupuje v zmysle zákona 563/2009 Z.z o správe daní – daňový poriadok v platnom znení, § 83 a 84.
3. Pre nakladanie s cennými papiermi platia ustanovenia zák.č. 566/2001 Z.z. o cenných papieroch a investičných službách v platnom znení a zákona č. 530/1990 Zb. o dlhopisoch v znení neskorších predpisov.

**Časť 6**

**Orgány obce**

**§ 24**

**Úkony hospodárenia s majetkom obce podliehajúce schváleniu orgánov obce**

1. Starosta obce schvaľuje:
2. Zámer nakladať s hnuteľným majetkom obce v zostatkovej hodnote do 3 500,-€
3. Prevod, resp. nájom hnuteľnej veci v zostatkovej hodnote do 3 500,-€ vo vzťahu ku konkrétnej osobe a za konkrétnych podmienok v zmysle osobitného zákona a tohto VZN,
4. Obecné zastupiteľstvo schvaľuje:
5. Zámer nakladať s hnuteľným majetkom obce v zostatkovej hodnote nad 3 500,-€ a spôsob nakladania s týmito vecami,
6. Zámer nakladať s nehnuteľným majetkom obce bez ohľadu na jeho hodnotu a spôsob nakladania,
7. Odplatný a bezodplatný prevod hnuteľného majetku obce v zostatkovej hodnote nad 3 500,-€
8. Odplatné a bezodplatné nadobudnutie nehnuteľností do majetku obce
9. Odplatný prevod vlastníctva nehnuteľného majetku obce
10. Zverenie a odňatie nehnuteľného majetku obce do správy správcu a prevod alebo zámenu správy nehnuteľného majetku obce medzi správcami,
11. Zverenie a odňatie hnuteľného majetku obce v hodnote nad 3 500,-€ do správy správcu a prevod alebo zámenu správy hnuteľného majetku obce v hodnote od

3 500,-€ medzi správcami,

1. Uzatvorenie zmluvy, predmetom ktorej sú činnosti obdobné správe nehnuteľného majetku obce s inou právnickou osobou ako s rozpočtovou alebo príspevkovou organizáciou zriadenou obcou podľa osobitného predpisu, s výnimkou zmluvy o výkone správy podľa zákona č. 182/1993 Z.z. o vlastníctve bytov v znení neskorších predpisov,
2. Uzatvorenie zmluvy, predmetom ktorej sú činnosti obdobné správe hnuteľného majetku obce v hodnote od 3 500,-€ s inou právnickou osobou alebo s rozpočtovou organizáciou alebo príspevkovou organizáciou zriadenou obcou podľa osobitného predpisu,
3. Súhlas na zriadenie záložného práva k majetku obce alebo na jeho iné zaťaženie správcom alebo inou právnickou osobou, vykonávajúcou činnosti obdobné správe majetku obce,
4. Zriadenie vecného bremena na nehnuteľnosti v majetku obce,
5. Majetkové účasti (peňažné a nepeňažné vklady) na podnikaní iných právnických a fyzických osôb,
6. Vydávanie dlhopisov (komunálnych obligácií)
7. Poskytnutie úveru (pôžičky), prijatie úveru, odsúhlasenie záruky pre poskytovanie úveru pre iné právnické a fyzické osoby,
8. Založenie majetku obce ako záruky úveru (pôžičky),
9. Aukčný predaj vecí podľa osobitných predpisov
10. Prevzatie nehnuteľnosti do nájmu od inej fyzickej alebo právnickej osoby s nájomným vyšším ako 3 500,-€ ročne za celý predmet nájmu.

**Časť 7**

**SPOLOČNÉ, ZRUŠOVACIE A ZÁVEREČNÉ USTANOVENIA**

**§ 25**

**Spoločné ustanovenia**

1. Všetky právne úkony spojené s nakladaním s majetkom obce musia mať písomnú formu, inak sú neplatné.
2. Ak žiadateľ o prenájom alebo kúpu majetku vo vlastníctve obce nebude súhlasiť s výškou nájmu alebo výškou kúpnej ceny stanovenej obecným zastupiteľstvom, orgány obce sa so žiadosťou rovnakého predmetu nemusia zaoberať 24 mesiacov odo dňa schválenia.

**§ 28**

**Zrušovacie ustanovenia**

Dňom nadobudnutia účinnosti tohto VZN sa ruší VZN č. 10a/2000z 3.11.2000 a  Zásady hospodárenia a nakladania s majetkom Obce Nové Sady zo dňa 10.12.2013.

**§ 29**

**Záverečné ustanovenia**

1. Zmeny a doplnky týchto zásad schvaľuje obecné zastupiteľstvo 3/5 väčšinou všetkých poslancov obecného zastupiteľstva.
2. Na tomto VZN sa uznieslo Obecné zastupiteľstvo v Nových Sadoch na svojom zasadnutí dňa 12.5.2014 3/5 väčšinou všetkých poslancov a nadobúda účinnosť dňom 1.6.2014.

V Nových Sadoch dňa 12.5.2014 Starostka obce

Silvia H a l v o n í k o v á